Taalgebruik: fonds of vonds | Maroela Media
Soms gaan dit om 'n begroting of geldmiddele: Die weermag se begroting [NIE: fondse] is erg besnoei.
Geld [NIE: fondse] word bewillig, gegee, geskenk of voorgeskiet vir byvoorbeeld 'n projek, of die projek word gefinansier of gesubsidieer deur dit geldelik te steun of van kapitaal te voorsien [NIE: befonds]. Die selfstandige naamwoorde in dié verband is finansiering of subsidiëring [NIE: befondsing].
Die Afrikaans vir fees is geld(e), soos in inskrywings=, klas=, kurk=, dokters= en prokureursgeld, of betaling, heffing (bv. diensheffing), tarief, vergoeding en loon. Prokureurs laat betaal [NIE: vra 'n fooi] vir 'n konsultasie. Al hoe meer beroepslui verwys na hul vergoeding as 'n fooi, maar gelde of tariewe is verkieslik.
'n Fooi(tjie) is 'n geskenk wat in geld aan byvoorbeeld 'n kelner of 'n parkeeraanwyser gegee word vir 'n gelewerde diens.
Iemand sal R1 000 aan [NIE: in] prys- of omkoopgeld ontvang, en die skool- of doktersgeld [NIE: skoolfonds/doktersfooie] is verhoog. 'n Belegging word in geld omgesit of te gelde gemaak (verouderd) [NIE: in kontant omgeskakel/omskep].